b'\n_START_ARTICLE_\nTommi Pikkarainen\n_START_SECTION_\nUra\n_START_PARAGRAPH_\nKeskuspuolustajana pelannut Pikkarainen esiintyi Suomen korkeimmalla sarjatasolla Veikkausliigassa yhteens\xc3\xa4 39 ottelussa Kokkolan Pallo-Veikoissa kaudella 1990 ja Porin Pallo-Tovereissa kaudella 1991. H\xc3\xa4n pelasi my\xc3\xb6s Ykk\xc3\xb6st\xc3\xa4 KPV:ss\xc3\xa4 ja Pallo-Iiroissa sek\xc3\xa4 Ruotsin 2. divisioonaa Husqvarna FF:ss\xc3\xa4. Pikkaraisen pelaajaura huipputasolla p\xc3\xa4\xc3\xa4ttyi polvivammaan 24-vuotiaana._NEWLINE_Pikkarainen on suorittanut Jalkapallovalmentajakoulun. Valmentajaurallaan h\xc3\xa4n on toiminut p\xc3\xa4\xc3\xa4valmentajana muun muassa VG-62:ssa, PIF:ss\xc3\xa4 ja Salon Palloilijoissa sek\xc3\xa4 apulaisvalmentajana Interiss\xc3\xa4 ja Jarossa. J\xc3\xa4lkimm\xc3\xa4isess\xc3\xa4 h\xc3\xa4n toimi my\xc3\xb6s juniorip\xc3\xa4\xc3\xa4llikk\xc3\xb6n\xc3\xa4. Liigajoukkueen p\xc3\xa4\xc3\xa4valmentajaksi Pikkarainen nimitettiin ensimm\xc3\xa4ist\xc3\xa4 kertaa lokakuussa 2009, kun h\xc3\xa4n teki Vaasan Palloseuran kanssa kaudet 2010\xe2\x80\x932011 kattaneen sopimuksen. VPS sijoittui Pikkaraisen johdolla liigan kymmenenneksi kaudella 2010, mutta seuraavalla kaudella h\xc3\xa4n ja seura purkivat sopimuksensa ennenaikaisesti hein\xc3\xa4kuussa 2011 joukkueen ajauduttua yhdeks\xc3\xa4n ottelun voitottomaan putkeen. P\xc3\xa4\xc3\xa4valmentajaksi siirtyi Pikkaraisen apulaisvalmentajana toiminut Petri Vuorinen.'